Solrød den 27. januar 2014

Solrød Kommune

Social-, Sundheds- og Fritidsudvalget

**Høring vedrørende svarfrister på det sociale område.**

Indledningsvis skal Handicaprådet bemærke, at rådet ikke blev hørt forud for SSFU´s behandling af sagen den 12. januar. Udvalgets ønske om flere oplysninger på de frister, der foreslås forlænget, giver nu Handicaprådet mulighed for at fremsende et høringssvar, som kan indgå, når udvalget behandler sagen på kommende møde i februar.

Indledningsvis skal det nævnes, at modtagelse af offentlig service generelt skal medvirke til, at borgere med fysiske og/eller psykiske funktionsnedsættelser kompenseres, således at vi/de bliver i stand til at leve ligeværdigt og deltage i samfundet på linje med alle andre.

Modtagelsen af offentlig service er for langt de fleste ikke en dans på roser. Det er psykisk belastende at føle at du er til økonomisk byrde, hvilket skærpelsen af tonen i den offentlige debat har gjort meget for at minde os om. Samfundets krav til sine borgere er generelt stigende både i privaten og i arbejdslivet. Det er en vigtig pointe, at offentlig service i almindelighed og hjælpemidler i særdeleshed ikke er noget, som vi søger om blot for at have den nyeste model, eller for at det skal ligge ubrugt hen.

Handicaprådet foreslår, at sætte en frist for den helt akutte bevilling af offentlig service. En anden frist for genbevilling af den offentlige service, hvor der åbenlyst ikke er sket ændringer og endelig en tredje frist i de tilfælde, hvor en større udredning må gennemføres inden sagen kan afgøres.

For at illustrere det ovenfor nævnte vil rådet påpege, at en frist på tre måneder for bevilling af personlig assistance kan medføre tab af job for den person, som er afhængig af assistancen. Arbejdsgivere besætter hellere jobbet til anden side, end de venter på bevilling af den assistance, som skal gøre det muligt for ansøgeren at fungere på arbejdspladsen.

Et andet punkt som rådet ønsker at slå ned på, er de tilfælde, hvor der sammen med fristen står, ”når alle nødvendige oplysninger foreligger”. Rådet er udmærket klar over, at det kan tage tid at få sagerne gjort klar til afgørelse. Men når en sag er klar, virker det mærkværdigt, at det skal tage otte eller tolv uger at nå frem til en afgørelse.

Endelig ønsker rådet, at der ses på fristen på seks måneder for behandling af ansøgninger om ”boligindretning”. Sådanne vil vel ofte have akut karakter, idet det kompenserende ved boligen skal være på plads før, indflytning/fortsat beboelse kan finde sted.

Giver dette anledning til spørgsmål, besvarer Handicaprådet dem gerne.

Med venlig hilsen

Arne Nowicki Pedersen

Formand.